Document ID: 32002L0005

32002L0005
L 034/7
JURNALUL OFÍCIAL AL UNIUNII EUROPENE
DIRECTIVA 2002/5/CE A COMISIEI
din 30 ianuarie 2002
de modificare a anexei II la Directiva 90/642/CEE a Consiliului în ceea ce privește stabilirea conținuturilor maxime de reziduuri de pesticide din și de pe anumite produse de origine vegetală, inclusiv fructe și legume
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/642/CEE a Consiliului din 27 noiembrie 1990 de stabilire a conținuturilor maxime de reziduuri de pesticide din și de pe anumite produse de origine vegetală, inclusiv fructe și legume (1), astfel cum a fost modificată ultima dată prin Directiva 2001/57/CE (2), în special articolul 7,
întrucât:
(1)
În ceea ce privește cerealele și produsele de origine vegetală, inclusiv fructele și legumele, conținuturile de reziduuri reflectă utilizarea unor cantități minime de pesticide necesare asigurării unei protecții eficiente a plantelor, aplicate astfel încât cantitatea de reziduuri să fie cât mai redusă posibil și acceptabilă din punct de vedere toxicologic, în special ținând seama de protecția mediului și de protecția consumatorilor din punctul de vedere al estimării unei doze zilnice admise (DZA). Conținuturile maxime de reziduuri (CMR) comunitare reprezintă limita superioară a cantităților de reziduuri care se pot găsi în produse dacă producătorii au respectat bunele practici agricole.
(2)
CMR de pesticide trebuie reexaminate în mod constant și pot fi modificate pentru a se ține seama de noile informații și date. CMR se stabilesc la pragul de detectare dacă din utilizările autorizate de produse fitofarmaceutice nu rezultă conținuturi de reziduuri de pesticide detectabile în sau pe produsele alimentare, dacă nu există o utilizare autorizată, dacă utilizările autorizate de statele membre nu au fost susținute de datele necesare sau dacă, în țările terțe, utilizările care conduc la prezența unor reziduuri în și pe produsele alimentare ce pot fi introduse pe piața comunitară nu au fost susținute de datele necesare.
(3)
Ca urmare a publicării Directivei 2000/42/CE a Comisiei (3), Comisiei i s-a solicitat, pe baza datelor suplimentare, să revizuiască nivelurile la care CMR de lambda-cihalotrin și de amitraz fuseseră stabilite pentru anumite produse alimentare în temeiul respectivei directive. Aplicațiile produselor și datele aferente au fost reexaminate și, pentru anumite combinații, datele erau suficiente pentru a justifica stabilirea unui CMR superior pragului de detectare. Pentru alte combinații, informațiile disponibile continuă să fie insuficiente, iar CMR trebuie stabilite la pragul de detectare. Pentru alte combinații, informațiile disponibile sunt suficiente pentru a dovedi că stabilirea unui CMR superior pragului de detectare riscă să conducă la o expunere acută sau cronică inacceptabilă a consumatorului la aceste reziduuri. În acest caz, CMR trebuie menținute la pragul de detectare.
(4)
Informațiile cu privire la utilizările noi sau modificate ale substanțelor cipermetrin pe sparanghel, etefon pe ananas, fenbutatin oxid pe ardei, metalaxil pe ceapă de primăvară, acefat pe piersici și clorotalonil pe țelină au fost comunicate Comisiei și evaluate. În lumina acestor informații, CMR specificate de anexa la directivă trebuie modificate.
(5)
Expunerea consumatorilor pe întreaga durată a vieții la fiecare dintre pesticidele menționate de prezenta directivă prin intermediul produselor alimentare a fost evaluată în conformitate cu procedurile și practicile în vigoare în Uniunea Europeană, ținându-se seama de orientările publicate de Organizația Mondială a Sănătății (4), și s-a calculat că CMR stabilite de prezenta directivă nu conduc la depășirea dozelor zilnice admise.
(6)
În cazurile justificate, expunerea acută a consumatorilor la pesticidele în cauză prin intermediul fiecăruia dintre produsele alimentare care pot conține reziduuri din aceste pesticide a fost evaluată în conformitate cu procedurile și practicile în vigoare în Uniunea Europeană, ținându-se seama de orientările publicate de Organizația Mondială a Sănătății. S-a concluzionat că reziduurile de pesticide la nivelurile stabilite de prezenta directivă nu au efecte toxice acute.
(7)
Partenerii comerciali ai Comunității au fost consultați în ceea ce privește conținuturile stabilite de prezenta directivă în cadrul Organizației Mondiale a Comerțului, ținându-se seama de observațiile lor în acest sens.
(8)
S-a ținut seama de avizele Comitetului științific pentru plante, în special de orientările și recomandările privind protecția consumatorilor de produse agricole tratate cu pesticide. Metoda descrisă de Organizația Mondială a Sănătății menționată anterior, care a fost aplicată de statele membre raportoare și controlată și evaluată de Comisie în cadrul Comitetului permanent fitosanitar, este în conformitate cu orientările prevăzute de Comitetul științific pentru plante.
(9)
Prin urmare, Directiva 90/642/CEE trebuie modificată în consecință, iar modificările trebuie să intre în vigoare de îndată.
(10)
Măsurile prevăzute de prezenta directivă sunt în conformitate cu avizul Comitetului permanent fitosanitar,
ADOPTĂ PREZENTA DIRECTIVĂ:
Articolul 1
Conținuturile maxime de reziduuri prevăzute de anexa la prezenta directivă le înlocuiesc pe cele prevăzute de anexa II la Directiva 90/642/CEE pentru pesticidele în cauză.
Articolul 2
Pentru combinațiile pesticid/produs prevăzute de prezenta dispoziție, conținuturile maxime de reziduuri menționate de anexa II la Directiva 90/642/CEE se înlocuiesc cu următoarele conținuturi: cipermetrin pe sparanghel: 0,1 mg/kg; etefon pe ananas: 2 mg/kg; fenbutatin oxid pe ardei: 1 mg/kg; metalaxil pe ceapă de primăvară: 0,2 mg/kg; metalaxil pe cicoare de grădină (cu frunze întregi) și plante aromatice: 1 mg/kg; clorotalonil pe țelină: 1 mg/kg, acefat pe piersici: 0,2 mg/kg (5).
Articolul 3
(1) Statele membre pun în aplicare actele cu putere de lege și actele administrative necesare pentru a se conforma prezentei directive până la 31 august 2002. Statele membre informează de îndată Comisia cu privire la aceasta.
Statele membre aplică respectivele măsuri începând cu 1 septembrie 2002.
(2) Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 4
Prezenta directivă intră în vigoare în ziua următoare datei publicării în Jurnalul Oficial al Comunităților Europene.
Articolul 5
Prezenta directivă se adresează statelor membre.
Adoptată la Bruxelles, 30 ianuarie 2002.

Labels: 20
17
6